REGOLAMENT TAL-KUMMISSJONI (KE) Nru 941/2008
tal-25 ta' Settembru 2008
li jistabbilixxi l-forma u l-kontenut tat-tagħrif dwar il-kontabilità li jrid jitressaq lill-Kummissjoni bil-għan li jiġu approvati l-kontijiet ta’ l-FAEG u ta’ l-FAEŻR kif ukoll għall-għanijiet ta’ monitoraġġ u previżjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni [titlu mhux uffiċjali] (1), u b’mod partikolari l-Artikolu 42 tiegħu,
Billi:
(1)
L-Artikolu 8(1) tar-Regolament tal-Kummissjoni (KE) Nru 885/2006 tal-21 ta’ Ġunju 2006 li jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1290/2005 fir-rigward ta’ l-akkreditazzjoni ta’ l-aġenziji tal-ħlas u ta’ entitajiet oħra u ta’ l-approvazzjoni tal-kontijiet ta’ l-FAEG u ta’ l-FAEŻR [titlu mhux uffiċjali] (2) jipprevedi li għandhom jiġu stabbiliti l-forma u l-kontenut tat-tagħrif dwar il-kontabilità msemmi fl-Artikolu 7(1)(c) ta’ dak ir-Regolament u l-mod kif għandu jitressaq lill-Kummissjoni.
(2)
Il-forma u l-kontenut tat-tagħrif dwar il-kontabilità li jrid jitressaq lill-Kummissjoni bil-għan li jiġu approvati l-kontijiet tal-Fond Agrikolu Ewropew ta’ Garanzija (l-FAEG) u tal-Fond Agrikolu Ewropew għall-Iżvilupp Rurali (l-FAEŻR) kif ukoll għall-għanijiet ta’ monitoraġġ u previżjoni, attwalment huma stabbiliti fir-Regolament tal-Kummissjoni (KE) Nru 1042/2007 (3).
(3)
L-Annessi tar-Regolament (KE) Nru 1042/2007 ma jistgħux jintużaw għall-għanijiet maħsuba tagħhom fis-sena finanzjarja 2009. Ir-Regolament (KE) Nru 1042/2007 għandu għalhekk jitħassar u jinbidel b’regolament ġdid li jistabbilixxi l-forma u l-kontenut tat-tagħrif dwar il-kontabilità għal dik is-sena finanzjarja.
(4)
Il-miżuri pprovduti f’dan ir-Regolament huma skond l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Il-forma u l-kontenut tat-tagħrif dwar il-kontabilità msemmi fl-Artikolu 7(1)(c) tar-Regolament (KE) Nru 885/2006 u l-mod kif għandu jitressaq lill-Kummissjoni 7 għandhom ikunu kif imniżżlin fl-Annessi I (“It-tabella X”), II (“L-ispeċifikazzjonijiet tekniċi għat-trasferiment tal-fajls tal-kompjuter lill-FAEG u lill-FAEŻR”), III (“Aide-mémoire”) u IV (“L-istruttura tal-kodiċiijiet [F109] tal-baġit tal-FAEŻR”) ta’ dan ir-Regolament.
Artikolu 2
Ir-Regolament (KE) Nru 1042/2007 huwa mħassar b’seħħ mis-16 ta’ Ottubru 2008.
Artikolu 3
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Huwa għandu japplika mis-16 ta’ Ottubru 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 25 ta’ Settembru 2008.